Zuma en die Guptas: OB versoek om e-posse te ondersoekAtul Gupta (Argieffoto) Die burgerregte-organisasie AfriForum het Maandag ’n skriftelike versoek aan Busisiwe Mkhwebane, openbare beskermer (OB), gerig om dringend die geloofwaardigheid van beweerde e-posse te ondersoek wat glo die Gupta-familie se rol in die bestuur van Suid-Afrika en die omvang van staatskaping bevestig. “Indien die e-posse geloofwaardig is, sal dit bewys dat die staat inderdaad gekaap is en dat pres. Jacob Zuma aan die stuur van ’n korrupte regering staan,” sê Monique Taute, hoof van AfriForum se teenkorrupsie-eenheid. “Dit is weer eens ’n bewys waarom dit belangrik is om ’n kommissie van ondersoek rondom die kaping van die staat in te stel.” In die skriftelike versoek aan die OB het AfriForum daarop gewys dat die beweerde e-posse die volgende aandui: 1) Die Guptas het hul maatskappy se uitvoerende hoof, Nazeem Howa, versoek om inligting saam te stel vir Collen Maine, ANC-jeugligapresident en hom van raad bedien hoe om op medianavrae te reageer. 2) Mosebenzi Zwane se CV is aan die Guptas gestuur, ŉ maand voordat hy as minister van minerale hulpbronne aangestel is. Hul personeel het Zwane opgelei hoe om perskonferensies te hanteer, insluitend vrae oor sy verhouding met die Guptas. Hy het met ŉ Gupta-vliegtuig na Dubai gereis en hulle het sy akkommodasie betaal. 3) Die Guptas het vertroulike inligting ontvang oor kabinetsvergaderings van Faith Muthambi, minister van kommunikasie. 4) Die Guptas het gereël dat Daniel Mantsha, Denel-direkteur, in Dubai rondgery word en hulle het betaal vir ŉ luukse suite by die Oberoi-hotel in Dubai vir Matshela Koko, wat later as waarnemende hoof van Eskom aangestel is. 5) Toe Rajesh Naithani in Oktober 2014 as SAL-raadslid afgedank is, het hy ŉ e-pos aan Ashu Chawla, uitvoerende hoof van Sahara, gestuur en hom versoek om vir Tony Gupta te sê hy moet hom “by Transnet in kry”. 6) Die Guptas was sentraal tot ŉ skema vir Zuma en sy familie om burgerskap in Dubai in die VAE te bekom. Zuma ontken egter dié bewering en sê sy enigste huis is in Nkandla.